1.

L-Anness C għad- Direttiva 64/432/KEE qed jinbidel b’dan li ġej: “ANNESS C BRUĊELLOŻI 1. IDENTIFIKAZZJONI TAL-AĠENT Id-dimostrazzjoni permezz ta’ tbajja’ aċidu-reżistenti jew immunospeċifiċi ta’ organiżmi bil-morfoloġija tal-Brucella fil-materjal tal-abort, fit-tnixxijat vaġinali jew fil-ħalib tagħti evidenza preżuntiva ta’ bruċellożi, speċjalment jekk tkun sostnuta minn testijiet seroloġiċi. Il-metodi ta’ reazzjoni katina tal-polimerażi (PCR) jipprovdu mezzi addizzjonali ta’ sejbien. Fejn ikun possibbli, il-Brucella spp. għandha tiġi iżolata billi jintużaw mezzi komuni jew selettivi skont il-kultura minn tnixxijat uterini, feti abortiti, tnixxijat tal-glandola mammarja jew tessuti magħżula, bħal glandoli limfatiċi u organi riproduttivi maskili u femminili. Wara l-iżolament, l-ispeċi u l-bijovarjanti għandhom jiġu identifikati mil-lisi faġika u/jew testijiet ta’ metaboliżmu ossidativ, kriterji kulturali, bijokimiċi u seroloġiċi. Il-PCR tista’ tipprovdi kemm metodu komplementari kif ukoll dak bijotipiku bbażati fuq sekwenzi ġenomiċi speċifiċi. It-tekniki u l-mezzi użati, l-istandardizzazzjoni u l-interpretazzjoni tagħhom tar-riżultati għandhom jikkonformaw ma’ dak speċifikat fil-Manwal tal-OIE ta’ Testijiet Dijanjostiċi u Tilqim għall-Annimali tal-Art, is-Sitt Edizzjoni, 2008, il-Kapitolu 2.4.3. (bruċellożi bovina), il-Kapitolu 2.7.2 (bruċellożi kaprina u ovina) u l-Kapitolu 2.8.5 (bruċellożi tal-ħnieżer). 2. TESTIJIET IMMUNOLOĠIĊI 2.1. Standards 2.1.1. Ir-razza Nru 99 ta’ Weybridge jew ir-razza 1119-3 tal-USDA tal-bijovarjanti 1 tal-Brucella abortus għandhom jintużaw għall-preparazzjoni tal-antiġeni kollha użati fit-test rose Bengal (RBT), fit-test ta’ agglutinazzjoni tas-serum (SAT), fit-test tal-fissazzjoni kumplimentari (CFT) u fit-test taċ-ċirku fuq il-ħalib (MRT). 2.1.2. Is-serum standard ta’ referenza għat-testijiet RBT, SAT, CFT u MRT għandu jkun is-serum standard ta’ referenza (OIEISS) qabel imsejjaħ it-tieni serum internazzjonali standard anti-Brucella abortus tal-WHO (ISAbS). 2.1.3. Is-sjeri ta’ referenza standard għal analiżijiet ta’ immunoassorbiment enzimatiċi (ELISAs) għandhom ikunu: — l-OIEISS, — is-serum standard ELISA pożittiv b’mod dgħajjef tal-OIE (OIEELISAWPSS), — is-serum standard ELISA pożittiv b’mod qawwi tal-OIE (OIEELISASPSS), — is-serum standard ELISA negattiv tal-OIE (OIEELISANSS). 2.1.4. Is-sjeri ta’ referenza standard għal analiżijiet bi fluworexxenza polarizzata (FPAs) għandhom ikunu: — is-serum standard ELISA pożittiv b’mod dgħajjef tal-OIE (OIEELISAWPSS), — is-serum standard ELISA pożittiv b’mod qawwi tal-OIE (OIEELISASPSS), — is-serum standard ELISA negattiv tal-OIE (OIEELISANSS). 2.1.5. Is-sjeri standard imniżżla fil-punti 2.1.3 u 2.1.4 huma disponibbli mil-laboratorju ta’ referenza Komunitarju għall-bruċellożi jew mill-Veterinary Laboratories Agency (VLA), Weybridge, ir-Renju Unit. 2.1.6. L-OIEISS, l-OIEELISAWPSS„ l-OIEELISASPSS u l-OIEELISANSS huma standards primarji internazzjonali li minnhom l-istandards nazzjonali ta’ referenza sekondarji tas-sjeri (‘standards ta’ ħidma’) għandhom jiġu stabbiliti għal kull test imsemmi fil-punt 2.1.1 f’kull Stat Membru. 2.2. Analiżijiet ta’ immuno-assorbiment enzimatiċi (ELISAs) jew analiżijiet oħra ta’ agglutinazzjoni għas-sejbien ta’ bruċellożi bovina fis-serum jew fil-ħalib. 2.2.1. Materjali u reaġenti It-teknika użata u l-interpretazzjoni tar-riżultati għandhom ikunu ġew validati skont il-prinċipji stabbiliti fil-Kapitolu 1.1.4 tal-Manwal tal-OIE ta’ Testijiet Dijanjostiċi u Tilqim għall-Annimali tal-Art, is-Sitt Edizzjoni, 2008, u għandha tinkludi għall-inqas studji djanjostiċi u tal-laboratorju. 2.2.2. Standardizzazzjoni tat-test 2.2.2.1. Standardizzazzjoni tal-proċedura tat-test għal kampjuni individwali tas-serum: (a) predilwizzjoni ta’ 1/150 (1) tal-OIEISS jew predilwizzjoni ta’ 1/2 tal-OIEELISAWPSS jew predilwizzjoni ta’ 1/16 tal-OIEELISASPSS magħmula b’serum negattiv (jew f’taħlita ta’ seri negattivi) għandha tagħti reazzjoni pożittiva; (b) predilwizzjoni ta’ 1/600 tal-OIEISS jew predilwizzjoni ta’ 1/8 tal-OIEELISAWPSS jew predilwizzjoni ta’ 1/64 tal-OIEELISASPSS magħmula f’serum negattiv (jew f’taħlita ta’ seri negattivi) għandha tagħti reazzjoni negattiva; (ċ) l-OIEELISANSS għandha dejjem tagħti reazzjoni negattiva. 2.2.2.2. Standardizzazzjoni tal-proċedura tat-test tat-taħlit ta’ kampjuni tas-serum: (a) predilwizzjoni ta’ 1/150 tal-OIEISS jew predilwizzjoni ta’ 1/2 tal-OIEELISAWPSS jew predilwizzjoni ta’ 1/16 tal-OIEELISASPSS magħmula f’serum negattiv (jew f’taħlita ta’ seri negattivi) u dilwita mill-ġdid ma’ seri negattivi għal numru ta’ drabi daqs dak tal-kampjuni li jagħmlu t-taħlita għandha tagħti reazzjoni pożittiva; (b) l-OIEELISANSS għandha dejjem tagħti reazzjoni negattiva; (ċ) it-test għandu jkun adegwat biex isib evidenza ta’ infezzjoni f’annimal wieħed mill-grupp ta’ annimali, li l-kampjuni tagħhom tas-serum kienu ġew imħallta. 2.2.2.3. Standardizzazzjoni tal-proċedura tat-test għal ħalib imħallat jew ta’ xorrox: (a) predilwizzjoni ta’ 1/1 000 tal-OIEISS jew predilwizzjoni ta’ 1/16 tal-OIEELISAWPSS jew predilwizzjoni ta’ 1/125 tal-OIEELISASPSS magħmula f’serum negattiv (jew f’taħlita ta’ seri negattivi) u dilwita mill-ġdid għal 1/10 f’ħalib negattiv għandha tagħti reazzjoni pożittiva; (b) l-OIEELISANSS dilwita għal 1/10 f’ħalib negattiv għandha dejjem tagħti reazzjoni negattiva; (ċ) it-test għandu jkun adegwat biex isib l-infezzjoni f’annimal wieħed mill-grupp ta’ annimali, li l-kampjuni tal-ħalib u tax-xorrox tagħhom ikunu ġew imħallta. 2.2.3. Kundizzjonijiet għall-użu tal-ELISAs għad-dijanjożi tal-bruċellożi bovina: 2.2.3.1. Fl-użu tal-kundizzjonijiet ta’ kalibrazzjoni għall-ELISAs stabbiliti fil-punti 2.2.2.1 u 2.2.2.2 fuq il-kampjuni tas-serum, is-sensittivita’ dijanjostika tal-ELISA għandha tkun daqs jew akbar mir-RBT jew CFT filwaqt li titqies is-sitwazzjoni epidemjoloġika li fiha tiġi użata. 2.2.3.2. Fl-użu tal-kundizzjonijiet ta’ kalibrazzjoni għall-ELISA stabbiliti fil-punt 2.2.2.3 fuq it-taħlita ta’ kampjuni tal-ħalib, is-sensittivita’ dijanjostika tal-ELISA għandha tkun daqs jew akbar mill-MRT filwaqt li titiqies mhux biss is-sitwazzjoni epidemjoloġika iżda wkoll is-sistemi ta’ trobbija medji u estremi mistennija. 2.2.3.3. Meta l-ELISAs jintużaw għall-għanijiet ta’ ċertifikazzjoni skont l-Artikolu 6(1) jew għall-istabbiliment jew iż-żamma tal-istatus ta’ merħla skont l-Anness A(II)(10), it-taħlit tal-kampjuni tas-serum għandu jsir b’tali mod li r-riżultati tat-test ikunu jistgħu jiġu bla dubju relatati mal-annimali individwali inklużi fit-taħlita. Kull test ta’ konferma għandu jsir fuq il-kampjuni ta’ serum meħuda mill-annimali individwali. 2.2.3.4. L-ELISAs jistgħu jintużaw fuq kampjun ta’ ħalib meħud mill-ħalib miġbur minn razzett b’għall-inqas 30 % tal-baqar tal-ħalib ikollhom il-ħalib. Jekk jintuża dan il-metodu, għandhom jittieħdu miżuri biex jiġi żgurat li l-kampjuni meħuda għall-eżaminazzjoni jistgħu jiġu mingħajr dubju relatati mal-annimali individwali li minnhom ikun oriġina l-ħalib. Kull test ta’ konferma għandu jsir fuq kampjuni ta’ serum meħuda mill-annimali individwali. 2.3. Test ta’ fissazzjoni kumplimentari (CFT) 2.3.1. L-antiġenu jirrappreżenta sospensjoni ta’ batterji f’soluzzjoni fenol-salina (NaCl 0.85 % (m/v) u fenol b’0.5 % (v/v)) jew f’ilqugħ veronali. L-antiġeni jistgħu jitwasslu fl-istat konċentrat sakemm il-fattur ta’ dilwizzjoni li għandu jintuża jiġi indikat fuq it-tikketta tal-flixkun. L-antiġenu għandu jinħażen f’4 °C u mhux iffriżat. 2.3.2. Is-seri għandhom jiġu inattivati kif ġej: — serum tal-bovini: 56 sa 60 °C għal 30 sa 50 minuta, — serum tal-ħnieżer: 60 °C għal 30 sa 50 minuta. 2.3.3. Sabiex issir ir-reazzjoni ġenwina fil-proċedura tat-test, għandha tintuża doża kumplimentari ogħla mill-minimu meħtieġ għal emoliżi totali. 2.3.4. Sabiex isir it-test ta’ fissazzjoni kumplimentari, il-kontrolli li ġejjin għandhom isiru kull darba: (a) kontroll tal-effett antikumplimentari tas-serum; (b) kontroll tal-antiġenu; (ċ) kontroll taċ-ċelluli ħomor tad-demm issensibilizzati; (d) kontroll tal-komplement; (e) kontroll bl-użu ta’ serum pożittiv ta’ sensittività fil-bidu tar-reazzjoni; (f) kontroll tal-ispeċifiċità tar-reazzjoni bl-użu ta’ serum negattiv. 2.3.5. Kalkolu tar-riżultati L-OIEISS fih 1 000 unità internazzjonali ta’ CFT (ICFTU) għal kull ml. Jekk l-OIEISS jiġi ttestjat b’metodu partikolari r-riżultat jingħata bħala titrazzjoni (jiġifieri l-ogħla dilwizzjoni diretta tal-OIEISS li tagħti 50 % ta’ emoliżi, TOIEISS). Ir-riżultat tat-test għall-kampjun tas-serum mogħti bħala titrazzjoni (TTESTSERUM) għandu jiġi espress f’ICFTU għal kull ml. Biex tiġi konvertita l-espressjoni ta’ titrazzjoni f’ICFTU, il-fattur (F) meħtieġ għall-konverżjoni ta’ titrazzjoni tal-kampjun tas-serum mhux magħruf (TTESTSERUM) ittestjat b’dak il-metodu fl-espressjoni ICFTU jista’ jinstab mill-formula: F = 1 000 × 1/TOIEISS u l-kontenut ta’ unitajiet internazzjonali ta’ CFT għal kull ml ta’ kampjun ta’ serum (ICFTUTESTSERUM) mill-formula: ICFTUTESTSERUM = F × TTESTSERUM 2.3.6. Interpretazzjoni tar-riżultati Serum li jkun fih 20 ICFTU jew aktar għal kull ml jitqies bħala pożittiv. 2.4. Test taċ-ċirku fuq il-ħalib (MRT) 2.4.1. L-antiġenu jirrappreżenta sospensjoni ta’ batterji f’soluzzjoni fenol-salina (NaCl 0.85 % (m/v) u fenol b’0.5 % (v/v)) imtebba’ b’ematossilina. L-antiġenu għandu jinħażen f’4 °C u mhux iffriżat. 2.4.2. Is-sensittività tal-antiġenu għandha tiġi standardizzata b’rabta mal-OIEISS b’tali mod li l-antiġenu jipproduċi reazzjoni pożittiva f’dilwizzjoni ta’ 1/500 tal-OIEISS fil-ħalib negattiv, waqt li dilwizzjoni ta’ 1/1 000 għandha tkun negattiva. 2.4.3. It-test taċ-ċirku għandu jsir fuq kampjuni li jirrappreżentaw il-kontenuti ta’ kull mastella tal-ħalib jew il-kontenut ta’ kull tank kbir mir-razzett. 2.4.4. Il-kampjuni tal-ħalib ma’ għandhomx ikunu ġew iffriżati, imsaħħna jew suġġetti għal ċaqliq qawwi. 2.4.5. Ir-reazzjoni għandha titwettaq bl-użu ta’ wieħed mill-metodi li ġejjin: — fuq kolonna ta’ ħalib ta’ mill-inqas 25 mm għoli u volum ta’ ħalib ta’ 1 ml li miegħu jkunu ġew miżjuda jew 0.03 ml jew 0.05 ml ta’ wieħed mill-antiġeni mtebba’ standardizzati, — fuq kolonna ta’ ħalib ta’ mill-inqas 25 mm għoli u volum ta’ ħalib ta’ 2 ml li miegħu jkunu ġew miżjuda 0.05 ml ta’ wieħed mill-antiġeni mtebba’ standardizzati, — fuq volum ta’ ħalib ta’ 8 ml li miegħu jkunu ġew miżjuda 0.08 ml ta’ wieħed mill-antiġeni mtebba’ standardizzati. 2.4.6. It-taħlita tal-ħalib u l-antiġeni għandha tiġi inkubata f’37 °C għal 60 minuta, flimkien mal-istandards ta’ ħidma pożittivi u negattivi. Inkubazzjoni sussegwenti ta’ 16 sa 24 siegħa f’4 °C iżżid is-sensittività tat-test. 2.4.7. Interpretazzjoni tar-riżultati: (a) reazzjoni pożittiva: ħalib ikkulurit, krema bla kulur; (b) reazzjoni pożittiva: — ħalib u krema kkuluriti b’mod identiku, jew — ħalib bla kulur u krema kkulurita. 2.5. Test tal-antiġeni tal-Brucella newtralizzat (it-test Rose Bengal (RBT)) 2.5.1. L-antiġenu jirrappreżenta sospensjoni ta’ batterji f’dilwit tal-antiġeni tal-Brucella newtralizzat b’pH ta’ 3.65 ± 0.05, imtebba’ bl-użu tal-kolorant tar-rose Bengal. L-antiġenu għandu jitwassal lest għall-użu u għandu jinħażen f’4 °C u mhux iffriżat. 2.5.2. L-antiġenu għandu jiġi ppreparat mingħajr referenza għall-konċentrazzjoni taċ-ċelluli, iżda s-sensittività tiegħu għandha tiġi standardizzata skont l-OIEISS b’tali mod li l-antiġenu jipproduċi reazzjoni pożittiva b’dilwizzjoni tas-serum ta’ 1/45 u reazzjoni negattiva b’dilwizzjoni ta’ 1/55. 2.5.3. Ir-RBT għandu jitwettaq bil-mod li ġej: (a) serum (20-30 μl) huwa mħallat ma’ volum ekwivalenti ta’ antiġenu fuq maduma bajda jew platt tal-iżmalt biex tiġi prodotta żona ta’ madwar 2 cm bħala dijametru. It-taħlita tiġi mħallta bil-mod għal erba’ minuti f’temperatura tal-ambjent, u mbagħad osservata f’dawl tajjeb għall-agglutinazzjoni; (b) jista’ jintuża metodu awtomatizzat iżda għandu jkun sensittiv u preċiż għall-anqas daqs il-metodu manwali. 2.5.4. Interpretazzjoni tar-riżultati Kull reazzjoni viżibbli għandha titqies li hija pożittiva, sakemm ma jkunx hemm nixfa żejda mat-trufijiet. L-istandards ta’ ħidma pożittivi u negattivi għandhom jiġu inklużi f’kull serje ta’ testijiet. 2.6. Test ta’ agglutinazzjoni tas-serum (SAT) 2.6.1. L-antiġenu jirrappreżenta sospensjoni ta’ batterji f’soluzzjoni fenol-salina (NaCl 0.85 % (m/v) u fenol b’0.5 % (v/v)). Formaldeide ma għandux jintuża. L-antiġeni jistgħu jitwasslu fl-istat konċentrat sakemm il-fattur ta’ dilwizzjoni li għandu jintuża jiġi indikat fuq it-tikketta tal-flixkun. Jista’ jiżdied l-EDTA mas-sospensjoni tal-antiġeni ma’ 5 mM tad-dilwizzjoni finali tat-test biex jitnaqqas il-livell ta’ pożittivi foloz fit-test ta’ agglutinazzjoni tas-serum. Sussegwentement il-pH ta’ 7.2 għandu jiġi aġġustat mill-ġdid fis-sospensjoni tal-antiġenu. 2.6.2. L-OIEISS fih 1 000 unità internazzjonali ta’ agglutinazzjoni. 2.6.3. L-antiġenu għandu jiġi ppreparat mingħajr referenza għall-konċentrazzjoni taċ-ċelluli, iżda s-sensittività tiegħu għandha tiġi standardizzata b’rabta mal-OIEISS b’tali mod li l-antiġenu jipproduċi jew 50 % ta’ agglutinazzjoni b’dilwizzjoni finali tas-serum ta’ 1/600 sa 1/1 000 jew 75 % ta’ agglutinazzjoni b’dilwizzjoni finali tas-serum ta’ 1/500 sa 1/750. Għandu mnejn ikun rakkomandabbli wkoll li titqabbel ir-reattività ta’ gruppi ta’ antiġeni ġodda ma’ dik ta’ gruppi standardizzati minn qabel billi jintuża pakket ta’ seri definiti. 2.6.4. It-test għandu jsir jew f’tubi jew f’mikropjastri. It-taħlita tal-antiġenu u d-dilwizzjonijiet tas-serum għandha tiġi inkubata għal 16 sa 24 siegħa f’37 °C. Għall-inqas tliet dilwizzjonijiet għandhom jiġu ppreparati għal kull serum. Id-dilwizzjonijiet ta’ serum sospett għandhom isiru b’tali mod li l-qari tar-reazzjoni fil-limitu ta’ pożittività jsir fit-tubu medjan (jew fir-reċipejnt medjan jekk jintuża l-metodu tal-mikropjastri). 2.6.5. Interpretazzjoni tar-riżultati: Il-grad ta’ agglutinazzjoni tal-Brucella f’serum għandu jiġi espress f’IU għal kull ml. Serum li jkun fih 30 IU jew iktar għal kull ml jitqies bħala pożittiv. 2.7. L-analiżi bi fluworexxenza polarizzata (FPA) 2.7.1. Il-FPA jista’ jsir f’tubi tal-ħġieġ jew f’format ta’ pjastri ta’ 96 reċipjent. It-teknika użata, l-istandardizzazzjoni u l-interpretazzjoni tagħha tar-riżultati għandhom jikkonformaw ma’ dik speċifikata fil-Kapitolu 2.4.3 (bruċellożi bovina) tal-Manwal tal-OIE ta’ Testijiet Dijanjostiċi u Tilqim għall-Annimali tal-Art, is-Sitt Edizzjoni, 2008. 2.7.2. Standardizzazzjoni tat-test Il-FPA għandu jiġi standardizzat sabiex: (a) l-OIEELISASPSS u l-OIEELISAWPSS jagħtu b’mod konsistenti riżultati pożittivi. (b) predilwizzjoni ta’ 1/8 tal-OIEELISAWPSS jew predilwizzjoni ta’ 1/64 tal-OIEELISASPSS magħmula f’serum negattiv (jew f’taħlita ta’ seri negattivi) dejjem tagħti reazzjoni negattiva; (ċ) l-OIEELISANSS dejjem tagħti reazzjoni negattiva. Dan li ġej għandu jiġi inkluż f’kull grupp ta’ testijiet: serum pożittiv b’mod qawwi, serum pożittiv b’mod dgħajjef, serum ta’ standard ta’ ħidma negattiv (kalibrat mas-Sera Standard ELISA tal-OIE). 3. TESTIJIET KUMPLIMENTARI 3.1. Test tal-bruċellożi fil-ġilda (BST) 3.1.1. Kundizzjonijiet għall-użu tal-BST (a) It-test tal-bruċellożi fil-ġilda ma’ għandux jintuża għall-għan ta’ ċertifikazzjoni għall-kummerċ intra-Komunitarju. (b) It-test tal-bruċellożi fil-ġilda huwa wieħed mill-aktar testijiet speċifiċi għas-sejbien tal-bruċellożi fl-annimali mhux imlaqqma; madankollu ma għandhiex issir dijanjożi fuq il-bażi ta’ reazzjonijiet intradermali pożittivi biss. (c) L-annimali bovini, li jipproduċu riżultat negattiv f’wieħed mit-testijiet seroloġiċi definti f’dan l-Anness u li jirreaġixxu b’mod pożittiv għall-BST għandhom jitqiesu bħala infettati jew jiġu ssuspettati li huma infettati. (d) L-annimali bovini, li jipproduċu riżultat pożittiv f’wieħed mit-testijiet seroloġiċi definiti f’dan l-Anness jistgħu jkunu suġġetti għall-BST biex tiġi sostnuta l-interpretazzjoni tar-riżultati tat-testijiet seroloġiċi; b’mod partikolari fejn f’merħliet bovini uffiċjalment ħielsa mill-bruċellożi jew ħielsa mill-bruċellożi ma tistax tiġi eskluża reazzjoni inkroċjata kontra antikorpi oħra. 3.1.2. It-test għandu jsir permezz ta’ preparazzjoni standardizzata u definita ta’ allerġen kontra l-bruċellożi li ma jkunx fiha antiġenu ta’ lipopolysaccharide (LPS) lixx, minħabba li dan jista’ joħloq reazzjonijiet infjammatorji mhux speċifiċi jew ifixkel it-testijiet seroloġiċi sussegwenti. Ir-rekwiżiti għall-produzzjoni tal-bruċellina għandhom jikkonformaw mat-Taqsima C1 tal-Kapitolu 2.4.3 tal-Manwal tal-OIE ta’ Testijiet Dijanjostiċi u Tilqim għall-Annimali tal-Art, is-Sitt Edizzjoni, 2008. 3.1.3. Proċedura tat-test 3.1.3.1. Il-volum ta’ 0.1 ml ta’ allerġen kontra l-bruċellożi għandu jiġi injettat fil-ġilda fit-tinja tad-denb, fil-ġilda tal-ġenb, jew fil-ġemb tal-għonq. 3.1.3.2. It-test għandu jinqara wara 48 sa 72 siegħa. 3.1.3.3. Il-ħxuna tal-ġilda fil-punt tal-injezzjoni għandha titkejjel bil-kaliper vernier qabel l-injezzjoni u waqt ir-rieżaminazzjoni. 3.1.3.4. Interpretazzjoni tar-riżultati: Ir-reazzjonijiet qawwija jiġu faċilment rikonoxxuti min-nefħa u mill-ebusija lokali. Ħxuna tal-ġilda ta’ 1.5 sa 2 mm għandha titqies bħala reazzjoni pożittiva għall-BST. 3.2. Test ta’ immunoassorbiment enzimatiku kompetittiv (cELISA) 3.2.1. Kundizzjonijiet għall-użu ta’ cELISA It-test cELISA ma’ għandux jintuża għall-għan ta’ ċertifikazzjoni tal-kummerċ intra-Komunitarju. L-annimali bovini, li jipproduċu riżultat pożittiv f’wieħed mit-testijiet seroloġiċi definiti f’dan l-Anness jistgħu jkunu suġġetti għat-test cELISA biex tiġi sostnuta l-interpretazzjoni tar-riżultati l-oħra tat-testijiet seroloġiċi; b’mod partikolari fejn fil-merħliet bovini uffiċjalment ħielsa mill-bruċellożi jew ħielsa mill-bruċellożi ma tistax tiġi eskluża reazzjoni inkroċjata kontra antikorpi oħra jew biex jiġu eliminati reazzjonijiet dovuti għal antikorpi residwali prodotti f’rispons għat-tilqim b’S19. 3.2.2. Proċedura tat-test It-test għandu jitwettaq skont il-preskrizzjoni fit-Taqsima B(2) tal-Kapitolu 2.4.3 tal-Manwal tal-OIE ta’ Testijiet Dijanjostiċi u Tilqim għall-Annimali tal-Art, is-Sitt Edizzjoni, 2008.”